Document ID: 31996R1463

KOMISSION ASETUS (EY) N:o 1463/96,
annettu 25 päivänä heinäkuuta 1996,
oliiviöljyn tosiasiallisen tuotannon sekä tuotantoa koskevan yksikkötuen määrän vahvistamisesta markkinointivuodeksi 1994/95
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Espanjan ja Portugalin liittymisasiakirjan,
ottaa huomioon rasva-alan yhteisestä markkinajärjestelystä 22 päivänä syyskuuta 1966 annetun neuvoston asetuksen N:o 136/66/ETY (1), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, sekä neuvoston asetuksen (EY) N:o 3290/94 (2),
ottaa huomioon tuen myöntämistä oliiviöljyn tuotannolle ja tuottajajärjestölle koskevista yleisistä säännöistä 17 päivänä heinäkuuta 1984 annetun neuvoston asetuksen (ETY) N:o 2261/84 (3), sellaisena kuin se on viimeksi muutettuna asetuksella (EY) N:o 636/95 (4), ja erityisesti sen 17 a artiklan 3 kohdan,
ottaa huomioon yhteisessä maatalouspolitiikassa sovellettavista laskentayksikön arvosta ja muuntokursseista 28 päivänä joulukuuta 1992 annetun neuvoston asetuksen (ETY) N:o 3813/92 (5), sellaisena kuin se on viimeksi muutettuna asetuksella (EY) N:o 150/95 (6), ja erityisesti sen 13 artiklan 1 kohdan,
sekä katsoo, että
asetuksen N:o 136/66/ETY 5 artiklassa säädetään, että tuotantoa koskevaa yksikkötukea on alennettava, jos markkinointivuoden tosiasiallinen tuotanto ylittää kyseiselle markkinointivuodelle vahvistetun taatun enimmäismäärän; tällainen alennus ei kuitenkaan koske tuottajia, joiden oliiviöljyn keskituotanto on alle 500 kilogrammaa markkinointivuotta kohden,
asetuksen (ETY) N:o 2261/84 17 a artiklassa säädetään, että oliiviöljyn tuotantoa koskevan yksikkötuen määrän, joka voidaan maksaa ennakolta, määrittämiseksi on tarpeen vahvistaa kyseisen markkinointivuoden arvioitu tuotanto; arvioitu tuotanto ja tuotantoa koskevan yksikkötuen määrä, joka voidaan maksaa ennakolta, on markkinointivuodeksi 1994/95 vahvistettu komission asetuksessa (EY) N:o 2570/95 (7),
asetuksen (ETY) N:o 2261/84 17 a artiklan 2 kohdan säännösten mukaisesti tosiasiallinen tuotanto, jolle on myönnetty oikeus tukeen, on määritettävä kahdeksan kuukauden kuluessa markkinointivuoden päättymisestä; tätä varten niiden jäsenvaltioiden, joita asia koskee, on komission asetuksen (ETY) N:o 3061/84 (8), sellaisena kuin se on viimeksi muutettuna asetuksella (EY) N:o 1137/96 (9), 12 a artiklan säännösten mukaisesti ilmoitettava kyseisessä jäsenvaltiossa tukeen oikeutettu määrä komissiolle kutakin markkinointivuotta seuraavaan 31 päivään toukokuuta mennessä; näiden ilmoitusten mukaan tukeen oikeutettu määrä markkinointivuonna 1994/95 on Italiassa 458 664 tonnia, Ranskassa 2 440 tonnia, Kreikassa 389 904 tonnia, Espanjassa 583 000 tonnia ja Portugalissa 29 220 tonnia,
näiden määrien oikeuttaminen tukeen jäsenvaltioissa edellyttää, että asetuksissa (ETY) N:o 2261/84 ja (ETY) N:o 3061/84 tarkoitetut tarkastukset on suoritettu; tosiasiallisen tuotannon vahvistaminen jäsenvaltioiden ilmoittamien, tukeen oikeutettuja määriä koskevien tietojen perusteella ei kuitenkaan rajoita johtopäätöksiä, joita saatetaan tehdä tarkastettaessa kyseisten tietojen oikeellisuutta tilien tarkastamisen ja hyväksymisen yhteydessä,
tosiasiallisen tuotannon huomioon ottaen myös asetuksen N:o 136/66/ETY 5 artiklan 1 kohdan viidennen alakohdan b alakohdassa säädetyn tuotantoa koskevan yksikkötuen määrä olisi vahvistettava,
kyseinen määrä olisi muunnettava kansalliseksi valuutaksi erityisesti oliiviöljyalalla sovellettavista määräytymisperusteista annetun komission asetuksen (EY) N:o 3498/93 (10) 1 artiklan säännösten mukaisesti; sen vuoksi yksikkötuen määrä olisi vahvistettava ottaen huomioon, että mainittu määräytymisperuste joko ennen 1 päivää helmikuuta 1995 tai sen jälkeen,
tuotantotuen määrä Espanjassa ja Portugalissa on muista jäsenvaltioista poikkeava,
ottaen huomioon poikkeukselliset olosuhteet, jotka johtivat markkinointivuoden 1994/95 tosiasiallisen tuotannon vahvistamisen lykkäämiseen sen varmistamiseksi, että kyseisen markkinointivuoden tuotantotuen jäännös maksetaan varainhoitovuoden 1995/96 talousarviosta, olisi mainitun maksun suorittamisen määräpäiväksi asetuksen (ETY) N:o 3061/84 12 b artiklan 3 kohdan säännöksistä poiketen asetettava 15 päivä lokakuuta 1996, ja
tässä asetuksessa säädetyt toimenpiteet ovat rasvojen hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Oliiviöljyn markkinointivuonna 1994/95:
- tosiasiallinen tuotanto, jolle on myönnetty oikeus tuotantotukeen, on 1 463 228 tonnia;
- tuotantoa koskevan yksikkötuen määrä, joka voidaan maksaa ennakolta, on
a) sellaisten määrien osalta, joita koskee ennen 1 päivää helmikuuta 1995 sovellettava maatalouden muuntokurssi:
- Espanjan ja Portugalin osalta 98,57 ecua 100 kilogrammalta,
- muiden jäsenvaltioiden osalta 108,65 ecua 100 kilogrammalta.
b) sellaisten määrien osalta, joita koskee 1 päivästä helmikuuta 1995 sovellettava maatalouden muuntokurssi:
- Espanjan ja Portugalin osalta 119,02 ecua 100 kilogrammalta,
- muiden jäsenvaltioiden osalta 131,19 ecua 100 kilogrammalta.
2 artikla
Poiketen siitä, mitä asetuksen (ETY) N:o 3061/84 12 b artiklan 3 kohdassa säädetään, jäsenvaltioiden on maksettava tuottajille, joiden keskituotanto on vähintään 500 kilogrammaa, markkinointivuoden 1994/95 tuotantotuen jäännös ennen 15 päivää lokakuuta 1996.
3 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 25 päivänä heinäkuuta 1996.

Labels: 7
17
19